《皇祖九章　念祖以砥修也》
明代·刘宗周

惨惨菅屦，可以履霜。累累鸡骨，可以支床。靡爱匪生，靡忧匪死丧。

心之忧矣，沦胥以亡。有怆几筵，祖考皇皇。

皇祖曰咨，咨我孺子。如孑如遗，如惄如饥。藐躬不阅，遑恤我私。

夙兴夜寐，靖共是祇。子慎无疚，无一人贻疵。

皇祖曰咨，咨我孺子。汝杜门以作慝，峻用惂德。譬彼曀阴，当日而蚀。

譬彼飘风，忽自南北。动曰予智，鲜不为僻。

皇祖曰咨，咨我孺子。子心匪石，曾是不可矶。维渊维岳，维德之基。

毋失寻丈，而矜毫釐。毋耘人之田，而忘其饥。

皇祖曰咨，咨我孺子。子有粱肉，不可以扶羸。子有药石，不可以起死灰。

非药石是谬，子方徘徊。取道不远，有觉者谁。先民有言，惟果确是资。

皇祖曰咨，咨我孺子。敬之敬之，克念作圣。不显尔神，及尔视听。

神以知几，几泯神定。于戏不显，立天之命。

皇祖曰咨，咨我孺子。维子有神，俨而密，豫而贞，厥德日新。

神之往矣，何有何存。我闻尔声，不见其人。

皇祖曰咨，咨我孺子。尔心之疚，惟幽惟潜。帝临孔威，及兹毫纤。

载兴载寝，将尔影是监。人知尔一，不知尔百千。

皇祖曰哀哉，肆皇天不禄，降尔荼毒。大命近止，先祀陨殰。

惕用忧惧，黾勉令淑。弗恤其孚，于食有福。孝子慈孙，俾尔弥尔性，如线斯续。

作者简介：刘宗周（1578—1645），字起东，别号念台，汉族，明朝绍兴府山阴（今浙江绍兴）人，因讲学于山阴蕺山，学者称蕺山先生。他是明代最后一位儒学大师，也是宋明理学（心学）的殿军。他著作甚多，内容复杂而晦涩。他开创的蕺山学派，在中国思想史特别是儒学史上影响巨大。清初大儒黄宗羲、陈确、张履祥等都是这一学派的传人。刘宗周的思想学说还具有承先启后的作用。当代新儒家学者牟宗三甚至认为，刘宗周绝食而死后，中华民族的命脉和中华文化的命脉都发生了危机，这一危机延续至今。